Simonis: România nu e pregătită peste noapte pentru cota progresivă. La fel și cu taxa pe lux. ANAF să se raporteze la un calcul al UAT
Președintele interimar al Camerei Deputaților, social-democratul Alfred Simonis, a declarat, marți, la Jurnalul de Seară de la Digi24, că nu există perspectiva aplicării unei taxări progresive în 2025, ci mai degrabă „ne așteptăm la o discuție serioasă după alegeri”. El a reiterat declarația premierului Marcel Ciolacu, care a spus că „nici măcar nu avem o cotă unică”. Deputatul a mai afirmat că după o colectare mai bună la buget, combaterea evaziunii fiscale și eficientizarea aparatului bugetar, „dacă mai ai nevoie de bani, merită o discuție”. „Dar s-ar putea să avem surpriza să nu mai fie nevoie de bani din alte surse”, susține acesta. Despre aplicarea „taxei pe lux”, care a fost amânată pentru septembrie, Simonis afirmă că motivul este același: „Nu se poate introduce peste noapte ceva și să se și aplice deîndată”. Astfel, în condițiile în care cei cu proprietăți care valorează sute de mii sau milioane de euro plătesc câteva sute de lei impozit la primărie, Alfred Simonis afirmă că al doilea pas pentru o colectare mai bună la bugetul de stat, după e-facturare, este ca „ANAF să se raporteze la o bază de calcul pe care o face fiecare localitate”. „Deci nu mai este un ANAF care are toată țara, este un ANAF care colaborează cu 3.000 și ceva de UAT-uri”, spune liderul din PSD.